钦定古今图书集成/明伦汇编/氏族典/第376卷 > 董枢
## 钦定古今图书集成/明伦汇编/氏族典/第376卷 > 董枢

按《宋史董枢传》：“枢，真定元氏人。后唐清泰中，以献书
授校书郎。晋天福中为左拾遗，周广顺初为左补阙。
恭帝即位，迁殿中侍御史。太祖乾德初，迁主客员外
郎，上书请伐蜀。蜀平，通判剑州。会全师雄叛，攻剑，枢
败之，迁比部郎中。三年，出兼桂阳监使。开宝二年，刘
𬬮命内侍曾居实侵桂阳，枢击退之。三年，大举伐𬬮”，
令枢率兵趋连口，克之。改兵部郎中、权知连州兼行
营招抚使。岭南平，四年，移知襄州，又为河北转运使，
改判西京留司御史台。初，枢罢桂阳监，以孔璘代之。
岁满，以赵瑜代之。瑜称疾，以张侃代之。侃至，奏“瑜在
任累月，得羡银数十斤，虽送官而不具数闻，计枢与
璘隐没可知。”诏下御史案之，狱具，枢坐死。